復答唐公并呈魯直成季明略
作者：晁補之
朝代：宋

paragraphs: 窮邦無以餬吾口，歲歲荒山收橡斗。
商歌白石不勝寒，非爲荆州三往還。
天下無人知我意，得君相合一言間。
三書丞相何煩上，再見客卿寧用賞。
願聞關中季布名，何得此聲梁楚城。
論心四子誰許我，百金一諾茲爲榮。
唐公才非今世士，不見聖人見君子。
我今正似逃虛空，聞人跫然已心喜。
君不見玉川月蝕詩律難，不獨蝦蟆遭駡彈。
憑陵百怪付公等，青天蜀道寧容攀。
它時鄒湛名亦好，常在我知因峴山。